V Posavju manj prijav novih brezposelnih
Povečalo se je število brezposelnih oseb, ki so se zaposlile

Konec preteklega leta je bilo v Posavju 4.982 brezposelnih oseb, kar je 48 oseb ali 1,0 % več kot decembra 2012. Leto 2013 je zaznamovalo manj prijav novih brezposelnih in več zaposlitev brezposelnih oseb.
V poprečju je bilo lani na Območni službi Zavoda za zaposlovanje v Sevnici mesečno prijavljenih 4.737 brezposelnih oseb ali za 5,3 % več kot v povprečju leta 2012. Ob tem v Posavju ugotavljajo, da se je v tem letu prijavilo manj novih brezposelnih oseb kot leto poprej in da so zaposlili več brezposelnih oseb. S pomočjo subvencij in drugih spodbud Zavoda si je od 2426 oseb, ki so našle delo, zaposlilo 582 iskalcev zaposlitve. Med brezposelnimi pa je vse več mladih, prvih iskalcev zaposlitve in bolj izobraženih. 

Po podatkih sevniške službe Zavoda za zaposlovanje se je v letu 2013 na novo prijavilo 3.761 oseb ali 63 oseb manj kot v letu 2012. Manjši je bil predvsem priliv presežnih delavcev, precej pa se je povečal priliv iskalcev prve zaposlitve (110 več). Največ brezposelnih je bilo januarja, potem pa se je njihovo število postopno zniževalo vse do oktobra, ko se je, predvsem zaradi priliva iskalcev prve zaposlitve, povečalo. Še višji porast brezposelnosti pa je bil decembra, ko se je prijavilo kar 545 brezposelnih oseb. 
Precej več kot v letu 2012 pa v Posavju beležijo zaposlitev brezposelnih oseb in to za dobro petino. Zaposlilo se je namreč 2.426 oseb, kar je 415 zaposlitev več kot v letu poprej. Med temi zaposlitvami je bilo187 samozaposlitev. Poraslo je tudi število vključenih v javna dela. Odobrenih je bilo 95 programov za 153 oseb, skupaj pa je bilo v javna dela vključenih 212 brezposelnih oseb, največ v programe na področju vzgoje in izobraževanja ter v socialno-varstvene programe. Računajo, da bo teh letos še več, saj bodo za javna dela tudi v Posavju namenili več denarja kot doslej, kar poldrugi milijon evrov, kar je največ v zadnjih letih. V tem obdobju so izvedli tudi 1.629 vključitev brezposelnih oseb v različne programe aktivne politike zaposlovanja.
Med brezposelnimi vse več mladih

Med brezposelnimi osebami v Posavju se je znižal delež oseb, starejših od 50 let, moških in oseb, ki so ostale brez zaposlitve kot trajni presežki. Porasel pa je delež dolgotrajno brezposelnih oseb, iskalcev prve zaposlitve in delež mladih, starih do 25 let. Delež slednjih je konec decembra 2013 znašal 14,6 % in je za 1,8 odstotne točke nad republiškim povprečjem. Med iskalci zaposlitve je vse več invalidov, kar dobrih 18%.
Tudi izobrazbena struktura brezposelnih oseb se spreminja. Zmanjšuje se delež manj izobraženih, povečujejo pa se deleži na višjih izobrazbenih ravneh. Najbolj se je povečal delež oseb na V. izobrazbeni ravni, ki predstavlja že 24,2 % vseh brezposelnih, osebe z najmanj višjo izobrazbo pa 12,9 %.

V Posavju je vse več povpraševanju tudi po sezonskih delavcih v kmetijstvu, ki jih morajo najemati v tujini. Za letos ne pričakujejo, da se bo število brezposelnih povečalo in upajo, da bo povprečna stopnja brezposelnosti še naprej ostala na dobrih 14%. Po zadnjih podatkih Zavoda za statistiko je bila v novembru povprečna stopnja brezposelnosti v Posavju 14,3%, kar je 0,3% več kot v Sloveniji. Sicer pa je bilo največ brezposelnih v Posavju leta 1993, ko so jih naštel več kot 5300, najmanj pa leta 2008, ko je bilo prijavljenih le dobrih 2700 iskalcev zaposlitve.

